Alueiden komitean lausunto aiheesta "Nuoret Euroopan maataloudessa"

(2001/C 357/08)

ALUEIDEN KOMITEA, joka

ottaa huomioon työvaliokuntansa 10. marraskuuta 2000 Euroopan yhteisön perustamissopimuksen 265 artiklan viidennen kohdan nojalla tekemän päätöksen laatia kyseisestä aiheesta lausunto sekä antaa lausunnon valmistelu valiokunta 2:n "maatalous, maaseudun kehittäminen, kalatalous" tehtäväksi,

ottaa huomioon Euroopan maatalouden ohjaus- ja tukirahaston (EMOTR) tuesta maaseudun kehittämiseen annetun neuvoston asetuksen (EY) N:o 1257/1999(1), jossa määritellään yhteisökehys maaseudun kestäväksi kehittämiseksi tammikuun 1. päivästä 2000 lähtien,

ottaa huomioon komission asetuksen (EY) N:o 1750/1999(2) edellä mainitun asetuksen soveltamissäännöistä,

ottaa huomioon komission kertomuksen aiheesta "Nuoret maanviljelijät ja maatilojen toiminnan jatkamisen ongelma" KOM(96) 398 lopull. sekä komitean aiheesta laatiman lausunnon CdR 457/96 fin(3),

ottaa huomioon valiokunta 2:n huhtikuun 20. päivänä 2001 hyväksymän lausuntoluonnoksen CdR 417/2000 rev. 2, jonka esittelijä oli Guido Gonzi, Albareton kunnanvaltuutettu, (I, PPE),

hyväksyi 13. ja 14. kesäkuuta 2001 pitämässään 39. täysistunnossa (kesäkuun 13. päivän kokouksessa) enemmistön äänin seuraavan lausunnon.

Alueiden komitea

1. katsoo, että Euroopan maanviljelijöiden ikääntyminen on huolestuttava ja vakavia seurauksia aiheuttava ilmiö, sillä nuoret siirtyvät yhä harvemmin hoitamaan maatilaa tai ryhtyvät maatalousyrittäjiksi.

Monin paikoin kyseessä ovat alan asianmukaiset kehitysmahdollisuudet, alueen asuttaminen sekä ympäristön ja maiseman suojelu. Etenkin vuoristoalueilla ja muilla epäsuotuisilla alueilla maaseutualueita koskevan uuden politiikan tehokkaan täytäntöönpanon mahdollisuudet ovat uhattuina. Maaseutualueet ovat vaarassa taantua.

2. pitää tilanteen jatkuvaa huonontumista ajatellen välttämättömänä, että käytettävissä on erilaisia välineitä, joilla voidaan useasta eri näkökulmasta analysoida eri tekijöitä, eritellä syitä sekä vaikuttaa ratkaisujen löytämiseen.

Onkin välttämätöntä, että komissio perustaa

- tilastollisen järjestelmän, jonka avulla seurataan maataloustoiminnan lopettavia viljelijöitä sekä - sukupuolijakauma huomioon ottaen - maataloustoiminnan aloittavia nuoria viljelijöitä vuosittaisen vertailun tekemiseksi

- arviointivälineitä unionin maatalouspolitiikan ja muiden politiikan alojen sekä kyseisten politiikkojen johdosta maataloustoimintaa aloittaviin nuoriin maanviljelijöihin kohdistuvien vaikutusten arvioimiseksi

- "Maatalous"-pääosastoon erityisryhmän, jonka tehtävänä on kehitellä soveltuvia toimintaratkaisuja.

3. pitää kiireellisenä ja välttämättömänä, että hankitaan tietoja KIE-maiden nuorista maanviljelijöistä ja sovitaan kyseisten maiden viranomaisten kanssa siitä, että yhteisön tuki suunnataan ensisijaisesti, jopa olennaisesti, maataloustoimintaa aloittaviin nuoriin, heidän koulutukseensa, heille annettavaan tekniseen tukeen sekä maatalousyritysten rakenneuudistuksiin.

4. katsoo, ettei ilmiön vakavuutta eikä toteutettavien ratkaisujen monitahoisuutta ole riittävästi ymmärretty yhteisön toimielimissä eikä yksittäisissä jäsenvaltioissa.

Komitea onkin sitä mieltä, että komission tulisi pikaisesti järjestää konferenssi aiheesta "Maaseudun nuoret". Konferenssissa tulisi kiinnittää Euroopan kansalaisten sekä hallintotahojen huomio kaikilla tasoilla kyseiseen aiheeseen, herättää kiinnostusta aihetta kohtaan sekä laatia ehdotuksia ja asianmukaisia toimintalinjoja samaan tapaan kuin Corkin konferenssissa, jonka myötä maaseutualueiden kestävä kehittäminen tuli tunnetuksi Euroopassa ja jossa määriteltiin asianomaiset täytäntöönpanopolitiikat. Alueiden komitea katsoo, että sillä on oltava tärkeä rooli valmisteltaessa ja toteutettaessa "Maaseudun nuoret" -konferenssia, sillä alue- ja paikallisyhteisöt tuntevat hyvin nuoria maanviljelijöitä koskevat eri näkökohdat erilaisilla alueilla.

5. ehdottaa, että kyseisessä konferenssissa käsitellään "Nuoret Euroopan maataloudessa" -hankkeen pääkohtia, joissa pyritään

- määrittelemään maatilojen sukupolvenvaihdokseen liittyvät tavoitteet

- luomaan toimia, joilla maatalousalan ja maaseudun kehityspolitiikan voimassa olevia säännöksiä voidaan korjata ja yhdistää

- määrittelemään puitteet suuntaviivojen laatimiselle niiden valtion sekä alue- ja paikallisviranomaisten eri alojen toimivaltaan kuuluvien toimien osalta, joilla pyritään asetettujen tavoitteiden saavuttamiseen koko yhteisössä

- luomaan suuntaviivat ja tavoitteet, joilla pyritään edistämään samankaltaisia toimia KIE-maissa

- suunnittelemaan erityistoimet, jotka tulisi ottaa käyttöön unionin koulutus-, kulttuuri-, tutkimus-, sosiaaliturva-, tiedotus-, viestintä- ja matkailupolitiikassa.

6. katsoo, että sen on tästä lähin kiinnitettävä komission ja jäsenvaltioiden huomio seikkoihin, joita monet tahot pitävät nuorten maanviljelijöiden vaikeuksien syinä. Kyseisiä seikkoja ovat

- maatalouskäyttöön tarkoitettujen alueiden kaupungistamisprosessien puutteellinen rationalisointi

- varmojen taloudellisten näkymien puute, sillä unionissa ei ole poliittista tahtoa asettaa maaseudun kehittämistä etusijalle

- maaseudulla tarjottavien henkilö-, perhe- ja yrityspalvelujen ja toisinaan koko elämänlaadun huonontuminen, mikä saa nuoret ja etenkin naiset luopumaan aikeista tuoda uusia perheitä maataloustoiminnan pariin

- epäedulliset sosiaaliset olot verrattuna muiden toiminta-alojen sekä elin- ja työympäristöjen tarjoamiin mahdollisuuksiin

- maa-alueiden liian korkea ostohinta ja vuokra toimeentulomahdollisuuksiin verrattuna

- yritysten korkeat aloitus-, laite- ja parannuskustannukset

- korkeat hallinnolliset kulut sekä oikeudelliset ja verotukselliset esteet yritystoimintaa aloitettaessa; säännösviidakko, josta on vaikea selviytyä ilman asianmukaista apua

- puutteellinen koulutus ajanmukaisen maatalousyrityksen toimintaa ajatellen, sillä yrityksen on oltava teknisesti oikein suuntautunut ja sen hoitamiseksi on tunnettava tuotantoon ja myyntiin liittyviä kysymyksiä; lisäksi on kyettävä täydentämään toimintaa ja tuloja maatalouden monitoimisuutta hyödyntämällä

- markkinoiden puutteesta ja korkeista kustannuksista johtuva vaikeus - ja usein mahdottomuus - hankkia tuotanto-osuuksia; tämä koskee erityisesti vuoristoalueita ja muita epäsuotuisia alueita, sillä markkinat suuntautuvat vahvemmilla maatalousalueilla vallitsevan kysynnän mukaisesti.

7. vahvistaa, että tarvitaan unioni-, jäsenvaltio-, alue- ja paikallistason täydentäviä ja integroituja toimia nuoria maanviljelijöitä koskevien ongelmien ratkaisemiseksi. Komitean mielestä kaikki jäsenvaltiot olisi esimerkiksi velvoitettava tarpeen mukaan myöntämään nuorille maanviljelijöille aloitustukea.

8. kehottaa komissiota tästä lähtien sopimaan jäsenvaltioiden kanssa nuoria maanviljelijöitä kannustavasta politiikasta, johon sisältyvät

- sukupolvenvaihdosta koskevat määräykset, joiden avulla pyritään pitämään maatila toiminnassa

- maanviljelijöiden enemmistöä koskeva verotusjärjestelmä, jolla taataan maanviljelijöiden tasa-arvoinen kohtelu muihin talouden aloihin nähden; komission on laadittava selvitys maanviljelijöitä koskevista verotusjärjestelmistä eri jäsenvaltiossa

- asianmukainen sosiaaliturva nuorille naisille raskauden ja äitiyden varalta.

9. myöntää, että maaseutua on kehitettävä monitoimisen maatalouden avulla, ja pitää kiireellisenä sitä, että Euroopan unioni, jäsenvaltiot ja alueet takaavat kukin toimivaltansa mukaisesti maatalousyrittäjien ja maataloustyöntekijöiden monipuolisen toiminnan edellytykset. Näin pyritään sekä nostamaan kokonaistuloja henkeä kohti että mahdollistamaan metsätalouteen, suojelu- ja puistoalueiden valvontaan ja hallintoon, maaseudun perusrakenteiden ja peruspalvelujen ylläpitoon, kulttuuriperintökohteisiin, palveluihin, kausimatkailuun jne. liittyvä toiminta etenkin vuoristoalueilla ja muilla epäsuotuisilla alueilla.

- On määriteltävä ja toteutettava edullisimmat edellytykset yhdistää täydentävää toimintaa harjoittavalle maanviljelijälle sosiaaliturvasta, veroista ja säännöksistä aiheutuvat maksut

- On määriteltävä sellaiset uudet säännöt eriytettyä toimintaa harjoittavia (monitoimisia) maatalousyrityksiä varten, joiden mukaan kaikki sallittu toiminta voidaan sovittaa yhteen yrityksen pääasiallisen toiminnan kanssa.

10. katsoo, että "Nuoret Euroopan maataloudessa" -hankkeen yhteydessä on otettava huomioon seuraavat seikat:

- nuorille maanviljelijöille myönnettävät suorat tuet, joilla rahoitetaan yritystoiminnan aloittaminen ja kehitys; Euroopan sosiaalirahastosta tulisi myös myöntää suoria työllistämis- ja starttitukia vähintään neljän ensimmäisen toimintavuoden ajaksi

- nuorille naisille suunnatut erityistoimenpiteet, joiden avulla tähdätään itsenäistymiseen ja tasa-arvoon työelämässä ja joilla edistetään nuorten naisten asettautumista pysyvästi maaseudulle

- laitteistohankintoja varten myönnettävät tuet kahdeksan vuoden ajaksi Euroopan parlamentin ehdotuksen mukaisesti

- lisälainat investointeja varten etenkin vuoristoalueilla ja muilla epäsuotuisilla alueilla

- varhaiseläkkeelle siirtymisen edistäminen asianmukaisin taloudellisin toimin maatilan siirtyessä nuorelle yrittäjälle ja todellisen "eläkepaketin" tarjoaminen sukupolvenvaihdoksen yhteydessä; tässä yhteydessä on hyödynnettävä mahdollisimman paljon vanhemman viljelijän kokemusperäistä tietämystä sekä helpotettava nuoren viljelijän sosiaalista sopeutumista

- maatalousluottojen takaaminen

- erityisluottojen myöntäminen maatilojen rakenneuudistusohjelmille

- tuotanto-osuuksilla keinottelun lopettaminen ja tuotanto-osuuksien omistamisen ja siirtämisen ensisijaisuuden edistäminen; vuoristoalueilla ja muilla epäsuotuisilla alueilla valtion on - kyseisten osuuksien merkityksettömän kokonaismäärän vuoksi - jaettava tuotanto-osuudet ilmaiseksi valtiokohtaisten osuuksien lisäksi

- maanviljelystä kiinnostuneiden EU- ja ehdokasmaiden nuorten kouluttaminen ja informoiminen sekä nuorten maanviljelijöiden kannustaminen, jotta he voisivat suorittaa harjoittelujakson ulkomaisella maatilalla

- maaseudun perusrakenteiden sekä erityisesti peruskoulutusta ja terveydenhuoltoa koskevien palvelujen parantaminen

- maaseutuympäristön elävöittäminen suosimalla asutuksen keskittämistä.

11. pitää välttämättömänä, että nuorten maanviljelijöiden eduksi vähitellen toteutettavia ratkaisuja pidetään ehdokasmaissa yhteisön säännöstöön kuuluvina seikkoina.

12. ehdottaa, että komissio sopii jäsenvaltioiden sekä alue- ja paikallisyhteisöjen kanssa ohjelmista, joissa määritellään paikalliset kehittämistoimistot. Niiden tulisi

- edistää maataloustoimintaa nuorten keskuudessa (esimerkiksi toimilla, jotka kohdistettaisiin sekä alalla jo toimiviin maanviljelijöihin, joiden tulee säilyttää myönteinen suhtautuminen ammattiinsa, että maatalousalan ulkopuolelle järjestämällä maataloustaustaisille ja muille nuorille suunnattu imagokampanja)

- tarjota koulutusta ja täydennyskoulutusta maanviljelijöille, maataloustyöntekijöille, teknikoille ja paikallisyhteisöissä toimiville virkamiehille

- avustaa yrittäjiä tiedottamalla hinnoista, kustannuksista, tuotteista, markkinoiden tarjoamista mahdollisuuksista, vaihtoehtoisista täydentävistä ja innovatiivisista tuotteista, ajanmukaisesta tekniikasta sekä tavoista hyödyntää yhteisön, jäsenvaltioiden ja alueiden tarjoamia etuja

- antaa teknistä ja hallinnollista tukea

- tarjota käyttöön tietotekniikkaa

- tarjota oikeudellista ja verotuksellista tietoa

- perustaa tietokanta, johon kootaan tietoja eläkkeelle haluavista maanviljelijöistä ja tilan perustamisesta kiinnostuneista henkilöistä, ylläpitää tätä tietokantaa ja tällä tavoin edistää kyseisten osapuolten pääsyä sopimukseen.

On muistettava, että hyvin usein toimistot ja toimielimet, yksityiset tai julkiset yritykset, joille valtio tai alue voi antaa edellä mainittujen tehtävien hoidon, ovat jo olemassa. Siinä tapauksessa on määriteltävä niiden erityistehtävät.

Kyseisille toimistoille, joiden mahdollisuudet olisi kartoitettava asianmukaisesti, tulisi antaa usean vuoden kattava kokonaisvaltainen ohjaustehtävä nuorten maatalousyrittäjien parissa. Tätä tehtävää varten tulisi tehdä toimiston, nuoren yrittäjän ja rahoituselimen välinen, vähintään kolmivuotinen sopimus "nuoren maanviljelijän ohjauksesta". Ohjaukseen sisältyisi myös lähestymistavan suunnittelu ja yrityksen kehittäminen sekä julkisista varoista myönnettävä hallintokulujen osarahoitus.

13. pitää tarpeellisena, että nuorten maanviljelijöiden toimeentulo asetetaan etusijalle kehitettäessä edelleen aloitteita, joilla pyritään toteuttamaan maatalouteen ja ympäristöön, biologiseen viljelyyn, maatila- ja maaseutumatkailuun, tuotantoalueelle tyypillisten ja perinteisten laadukkaiden elintarvikkeiden mainontaan ja markkinointiin sekä metsän ja sen aluskasvillisuuden tuotteiden hyödyntämiseen, jalostamiseen ja markkinointiin liittyviä toimia.

Komitea on sitä mieltä, että yhteiskunnan maanviljelijöille asettamat vaatimukset ovat äskettäin muuttuneet: maanviljelijät ovat nyt keskeisessä asemassa informoitaessa kuluttajia elintarvikkeiden alkuperästä. Maanviljelijöille tulisikin tarjota esiintymistaidon kursseja, jotta he voisivat harjaantua kertomaan ammatistaan julkisuudessa.

Komitean mielestä Euroopan komission tulisi käynnistää yhteistyössä kansallisten, alue- ja paikallisviranomaisten sekä nuorten maanviljelijöiden kanssa kattava tiedotuskampanja maaseutumatkailun, maatilojen avointen ovien päivien, opetusmaatilojen ja maatalousalan oppimispolkujen kehittämiseksi edelleen.

14. kehottaa kaupunkien viranomaisia solmimaan uusia suhteita kaupunkeihin rajoittuviin maaseutualueisiin, jotta edistettäisiin niiden sosiaalista, kulttuurista ja taloudellista kehitystä sekä vaikutettaisiin osaltaan siihen, että suurelle yleisölle muodostuu maaseudusta kuva, joka sisältää sen arvot ja erityispiirteet. Kaupunkien viranomaisten on myös tunnustettava maaseutualueiden yhteiskunnallinen rooli: maaseutu tarjoaa monenlaista hyötyä siellä säännöllisesti käyville kaupunkilaisille.

15. katsoo, että "Nuoret Euroopan maataloudessa" -hanketta toteutettaessa on otettava huomioon Euroopan investointipankki ja sen ehdoton strateginen arvo.

16. kehottaa kaikkia Leader+ -hankkeen toteutukseen osallistuvia viranomaisia keskittämään ohjelman rahoituksen nuoria maanviljelijöitä koskeviin hankkeisiin. Nuorten maanviljelijöiden keskeinen asema alhaalta ylöspäin suuntautuvassa lähestymistavassa maaseutualueilla on tunnustettava.

Bryssel 13. kesäkuuta 2001.

Alueiden komitean

puheenjohtaja

Jos Chabert

(1) EYVL L 160, 26.6.1999, s. 80.

(2) EYVL L 214, 13.8.1999, s. 31.

(3) EYVL C 215, 16.7.1999, s. 31.